A Riporterek Határok Nélkül elnevezésű nemzetközi újságíró-szervezet Twitter-oldalán hétfőn megjelent bejegyzés szerint nagyon aggódnak a magyar kormánypárti médiában a független újságírókkal szemben eluralkodott hangulat miatt.

Lapunkat, a Magyar Hangot, és munkatársunkat, Gulyás Balázst a bejegyzésükben nevesítették is, akit a Hír Tv egyik műsorában „szerencsétlen hülyének” neveztek, mert bírálta a kormány koronavírussal kapcsolatos intézkedéseit.

Ám a Hír Tv Troll című műsorának múlt pénteki adásában ennél keményebb kijelentések is elhangzottak, amit szintén nehezményez a nemzetközi szervezet: az adás műsorvezetője azzal fenyegette meg munkatársukat, hogy az első vagy a második lesz, akit „elő fogak venni”.

A civil szervezet szerint a múlt héten a Magyar Országgyűlés által elfogadott törvény, és a kormánybarát megmondóemberek fenyegetései „a sajtószabadság utolsó bástyáit fenyegetik Magyarországon”.

A Riporterek Határok Nélkül az egyik legelismertebb nemzetközi civil szervezet, amely a szólásszabadságért küzd. Párizsi székhellyel, 1985 óta működik, és évenként értékeli az egyes országok sajtójának szabadságát, negyvenhárom kritérium alapján. A legfrissebb, 2019-es jelentésükben Magyarország tizennégy helyet rontva a 87. helyre csúszott vissza.

At @hirtelevizio's show, the journalist, Balázs Gulyás, was warned he would be "the first or the second to be held to account". Combined with new repressive legislation, hate speech threatens last bastions of #pressfreedom in #Hungary. More on the law: https://t.co/uN6Y47XwNN — RSF in English (@RSF_en) April 6, 2020

Címkék: elővétel, Gulyás Balázs, Hír Tv, Riporterek Határok Nélkül, szerencsétlen hülye, troll, Twitter